Só lyk nat Vrystaat uit lug | Netwerk24
Deur Alet van der Walt 01 Mei 2019 18:23
So dor as wat die noordwestelike deel van die Vrystaat sedert 2012 was, so nat is dit nou.
Die uitwerking van die afgelope maand se reën is eers duidelik wanneer ’n mens die voorreg het om die gebied uit die lug te sien.
Die Aldam buite Ventersburg het vandeesweek oorgeloop, die eerste keer sedert Januarie 2011. Foto: Alet van der Walt
Strome en riviere is in vloed terwyl plaasdamme, panne en vleilande die gebied in ’n waterryke oase omtower.
Andries Labuschagne, hoof van die Sandvet-waterskema, sê die Erfenisdam buite Theunissen is tans 123% vol.
Dit is die derde hoogste oorvloei in die dam se bestaan, sê Labuschagne.
In 1967 was die dam 130% vol en in 1988 was dit 140% vol.
Labuschagne sê die Erfenisdam se opvangsgebied lê in Marquard, Excelsior en Tweespruit.
Goeie reën die afgelope maand het die noordwestelike deel van die Vrystaat in ’n waterryke oase verander.Foto: Alet van der Walt
Die dam word deur die Leeu-, die Kleinvet- en die Grootvetrivier gevoed.
Die Aldam buite Ventersburg was die afgelope week 102% vol, sê Labuschagne.
Dié dam het volgens hom laas in Januarie 2011 oorgeloop.
Labuschagne sê die Sandvet-skema kan nou alle waterbeperkings ophef en behoort vir die volgende twee jaar goeie waterkwotas aan boere en ander verbruikers te kan toestaan
“Almal is baie dankbaar, dit blaas sommer nuwe lewe in die gemeenskap,” sê hy.
“Boere is opgewonde om water te hê vir koringaanplantings.”
’n Vloedvlakte het gevorm waar die Sand- en die Vetrivier ontmoet. Foto: Alet van der Walt
So ver as wat die oog uit die lug kan sien, is panne, gronddamme, vleilande, spruite en riviere vol water.Foto: Alet van der Walt
Die Koolspruit wat na die Aldam vloei.Foto: Alet van der Walt
Goeie reën in die gebied om Welkom laat die boere juig. Foto: Alet van der Walt
Meer oor: Vrystaat | Droogte | Reënval | Omgewing
Hier gaan dit lekker reën!